讀韓文
作者：石介
朝代：宋

paragraphs: 眇焉五帝上，嘗觀二典辭。
煥乎三王間，嘗觀二雅詩。
道德既淳厚，聲光何葳蕤。
烈烈日精散，閎閎雷聲施。
施焉如飛龍，潜焉如蟠螭。
祖述兼憲章，後世唯吾師。
永言二典往，羣言或隳離。
亦既二雅末，六義多陵遲。
寥寥千餘年，顛危誰扶持。
揭揭韓先生，雄雄周孔姿。
披榛啟其塗，與古相追馳。
沿波窮其源，與道相濱涯。
三墳言其大，十翼暢其微。
先生書之辭，包括無孑遺。
春秋一王法，曲禮三千儀。
先生載於筆，巨細咸羈縻。
楊墨乃淪胥，曠然彰其媸。
佛老亦顛隮，茫然復於夷。
婉婉平蔡畫，淮西獲以依。
淩淩逐鱷文，潮民蒙其禧。
心將元化合，功與天地齊。
洋洋治世音，磊磊王化基。
悖之則幽厲，順之則軒羲。